CELEX: 52020PC0179
Language: el
Date: 2020-04-29
Title: Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας (ΕΕ) 2016/797 και της οδηγίας (ΕΕ) 2016/798 όσον αφορά την παράταση της περιόδου μεταφοράς στο εθνικό δίκαιο

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2020
            COM(2020) 179 final
            2020/0071(COD)
            Πρόταση
            ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της οδηγίας (ΕΕ) 2016/797 και της οδηγίας (ΕΕ) 2016/798 όσον αφορά την παράταση της περιόδου μεταφοράς στο εθνικό δίκαιο
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η πρόταση αποτελεί μέρος των έκτακτων μέτρων που έλαβε η Επιτροπή αντιδρώντας στην εξαιρετική κατάσταση που προκάλεσε η έξαρση της νόσου COVID-19. 
            
            
               Η οδηγία (ΕΕ) 2016/797 και η οδηγία (ΕΕ) 2016/798 σχετικά με τον τεχνικό πυλώνα της 4ης δέσμης μέτρων για τους σιδηροδρόμους παρείχαν στα κράτη μέλη τη δυνατότητα να επιλέξουν ανάμεσα σε δύο προθεσμίες μεταφοράς στο εθνικό δίκαιο
                  1
                — 16 Ιουνίου 2019, ή, κατόπιν κοινοποίησης στην Επιτροπή και τον Οργανισμό Σιδηροδρόμων της Ευρωπαϊκής Ένωσης, 16 Ιουνίου 2020, γεγονός ασυνήθιστο. Μόνο 8 κράτη μέλη μετέφεραν στο εθνικό τους δίκαιο και τις δύο οδηγίες το 2019 (BG, FI, FR, GR, IT, NL, RO, SI). 
            
            
               Υπό το πρίσμα της έξαρσης της νόσου COVID-19, τα περισσότερα από τα υπόλοιπα 17 κράτη μέλη ζήτησαν αναβολή της μεταφοράς, ισχυριζόμενα ότι δεν θα είναι σε θέση να ολοκληρώσουν την αναγκαία νομοθεσία πριν από τις 16 Ιουνίου 2020. 
            
            
               Δεδομένων των έκτακτων περιστάσεων, είναι απόλυτα κατανοητό ότι η τελική μεταφορά μπορεί να είναι αδύνατη πριν από τις 16 Ιουνίου 2020. Η νομική σαφήνεια και η ασφάλεια δικαίου έχουν ζωτική σημασία, ιδίως στον σιδηροδρομικό κλάδο και στις σιδηροδρομικές επιχειρήσεις που είναι οι κύριοι δικαιούχοι της τέταρτης δέσμης μέτρων για τους σιδηροδρόμους. Η έξαρση της νόσου COVID-19 συνέπεσε με το τελικό στάδιο έγκρισης των μέτρων μεταφοράς στο εκάστοτε εθνικό δίκαιο. Τα κράτη μέλη θα πρέπει παρʼ όλα αυτά να είναι σε θέση να ολοκληρώσουν τη διαδικασία εντός μιας πρόσθετης περιόδου τριών μηνών. Ως εκ τούτου, η Επιτροπή θεωρεί εύλογη μια σύντομη παράταση τριών μηνών.
            
            
               Έχουν εκδοθεί ορισμένες εκτελεστικές πράξεις και κατ’ εξουσιοδότηση πράξεις σύμφωνα με την οδηγία (ΕΕ) 2016/797 και την οδηγία (ΕΕ) 2016/798. Δεδομένης της διπλής προθεσμίας μεταφοράς, προστέθηκαν οι ανάλογες μεταβατικές διατάξεις και ημερομηνίες έναρξης ισχύος. Η Επιτροπή θα προτείνει μια σειρά τροποποιήσεων στις εκτελεστικές πράξεις με σκοπό να τις ευθυγραμμίσει με την παράταση των προθεσμιών μεταφοράς μετά την έκδοση της προτεινόμενης οδηγίας. Για τις σχετικές κατ’ εξουσιοδότηση πράξεις
                  2
               , η υφιστάμενη διαδικασία που προβλέπεται στο άρθρο 6 της οδηγίας (ΕΕ) 2016/798 δεν επιτρέπει την έγκαιρη ευθυγράμμιση με την παράταση των προθεσμιών μεταφοράς. Συνεπώς, η πρόταση προβλέπει μια νομική βάση και μια απλουστευμένη διαδικασία για την περαιτέρω ευθυγράμμιση. Με τον τρόπο αυτό θα εξασφαλιστεί η συνοχή του νομικού πλαισίου και της εφαρμογής του τεχνικού πυλώνα της τέταρτης δέσμης μέτρων για τους σιδηροδρόμους.
            
            
               Δεν πρόκειται για πρωτοβουλία στο πλαίσιο του προγράμματος βελτίωσης της καταλληλότητας του κανονιστικού πλαισίου (REFIT).
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Οι προτάσεις είναι συνεπείς με τα συνολικά επείγοντα μέτρα που λαμβάνει η Επιτροπή για τον μετριασμό και την υπέρβαση των αρνητικών επιπτώσεων της έξαρσης της νόσου COVID-19. 
               
               
                  Είναι σημαντικό να εγκριθούν τα μέτρα αυτά προκειμένου να εξασφαλιστεί η συνέχεια της μεταφοράς εμπορευμάτων και προσώπων.
               
            
            
               •Συνέπεια με άλλες πολιτικές της Ένωσης
            
            
               Η αποτελεσματική λειτουργία της εσωτερικής αγοράς στον τομέα των σιδηροδρομικών μεταφορών, η ελεύθερη ροή βασικών αγαθών, επιβατών και προσωπικού, και οι συναφείς υπηρεσίες εξαρτώνται από τις οικονομικές επιδόσεις των σιδηροδρομικών επιχειρήσεων, των διαχειριστών υποδομής και του σιδηροδρομικού κλάδου, καθώς και από την εύρυθμη λειτουργία του νομικού και διοικητικού πλαισίου. Οι αρνητικές οικονομικές συνέπειες της τρέχουσας έξαρσης της νόσου COVID-19 θα μπορούσαν να θέσουν σε κίνδυνο την οικονομική ευρωστία των σιδηροδρομικών επιχειρήσεων και των διαχειριστών υποδομής και να έχουν σοβαρές αρνητικές επιπτώσεις στο σύστημα μεταφορών και στο σύνολο της οικονομίας. 
            
            
               Η Επιτροπή έχει αναπτύξει μια έννοια  
               
                  «πράσινων λωρίδων κυκλοφορίας»
               
                για να διατηρήσει τα σύνορα ανοικτά για τις εμπορευματικές μεταφορές και να μειώσει τις καθυστερήσεις στην κυκλοφορία. Έχουν εκδοθεί πρακτικές οδηγίες σχετικά με τα δικαιώματα των επιβατών και θα επικαιροποιηθούν περαιτέρω για να προσαρμοστούν σε περαιτέρω αλλαγές στη συνολική κατάσταση.
            
            
               Στόχος της τροποποίησης των οδηγιών είναι να αντιμετωπιστούν οι μείζονες τρέχουσες ανησυχίες των κρατών μελών, των σιδηροδρομικών επιχειρήσεων, των διαχειριστών υποδομής και του σιδηροδρομικού κλάδου, και είναι, συνεπώς, υψίστης σημασίας. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η παρούσα πρωτοβουλία βασίζεται στο άρθρο 91 παράγραφος 1 της Συνθήκης για τη λειτουργία της Ευρωπαϊκής Ένωσης. 
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Ο στόχος της πρότασης δεν μπορεί να επιτευχθεί επαρκώς από τα κράτη μέλη καθώς δεσμεύονται από τις ρυθμίσεις μεταφοράς στο εθνικό δίκαιο που προβλέπονται στις οδηγίες και δεν μπορούν να τις τροποποιήσουν μονομερώς. Ο στόχος αυτός μπορεί να επιτευχθεί μόνο με τροποποίηση των ίδιων των οδηγιών από τον συννομοθέτη.
            
            
               •Αναλογικότητα
            
            
               Η πρόταση είναι ανάλογη προς τα προβλήματα που δημιουργεί η κρίση και δεν υπερβαίνει τα αναγκαία όρια για την επίτευξη του στόχου του μετριασμού των επιπτώσεων της τρέχουσας έξαρσης της νόσου COVID-19 για τους σκοπούς της μεταφοράς στο εθνικό δίκαιο των οδηγιών.
            
            
               •Επιλογή της νομικής πράξης
            
            
               Για την επίτευξη του στόχου της, η νομική πράξη θα πρέπει να έχει την ίδια μορφή με την πράξη που πρέπει να τροποποιηθεί. Κύριος σκοπός της πρότασης είναι η τροποποίηση της προθεσμίας μεταφοράς στο εθνικό δίκαιο, όπως ζητήθηκε από τα κράτη μέλη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Πρόκειται για επείγον μέτρο το οποίο ενεργοποιείται από την αιφνίδια και απρόβλεπτη έξαρση και εξάπλωση της νόσου COVID-19. Για τον λόγο αυτό, το μέτρο δεν εντάσσεται στο πλαίσιο του προγράμματος βελτίωσης της καταλληλότητας του κανονιστικού πλαισίου και δεν διενεργήθηκε εκ των υστέρων αξιολόγηση.
            
            
               •Διαβουλεύσεις με τα ενδιαφερόμενα μέρη
            
            
               Δεδομένου του επείγοντος χαρακτήρα του ζητήματος, δεν ήταν δυνατόν να διενεργηθεί επίσημη διαβούλευση με τα ενδιαφερόμενα μέρη. Ωστόσο, τόσο οι αρχές των κρατών μελών όσο και τα ενδιαφερόμενα μέρη κάλεσαν την Επιτροπή να εγκρίνει πρόταση κατάλληλων μέτρων στο πλαίσιο των οδηγιών.
            
            
               •Συλλογή και χρήση εμπειρογνωσίας
            
            
               Όπως εξηγήθηκε, δεν κατέστη δυνατόν να πραγματοποιηθεί η δέουσα συλλογή εμπειρογνωσίας λόγω του επείγοντος χαρακτήρα της κατάστασης. Τα επείγοντα μέτρα της Επιτροπής λαμβάνονται βάσει των επιστημονικών στοιχείων για την εξέλιξη των επιδημιολογικών συνθηκών.
            
            
               •Εκτίμηση επιπτώσεων
            
            
               Δεδομένου του επείγοντος χαρακτήρα της κατάστασης, δεν ήταν δυνατόν να διενεργηθεί εκτίμηση επιπτώσεων. 
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               
                  Καμία επίπτωση στα θεμελιώδη δικαιώματα.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               
                  Άνευ αντικειμένου.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Για να εξασφαλιστεί η ορθή εφαρμογή του προτεινόμενου μέτρου, το οποίο έχει επίσης άμεσο αντίκτυπο στη νομική σαφήνεια για τον σιδηροδρομικό τομέα, η Επιτροπή προτείνει τη θέσπιση ρήτρας κοινοποίησης για τα κράτη μέλη που επιλέγουν την παράταση της προθεσμίας μεταφοράς έως τις 16 Σεπτεμβρίου 2020.
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου.
               
            
            
               2020/0071 (COD)
            
            
               Πρόταση
            
            
               ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας (ΕΕ) 2016/797 και της οδηγίας (ΕΕ) 2016/798 όσον αφορά την παράταση της περιόδου μεταφοράς στο εθνικό δίκαιο
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  3
               , 
            
            
               Έχοντας υπόψη τη γνώμη της Επιτροπής των Περιφερειών
                  4
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 57 παράγραφος 1 της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου
                  5
                και με το άρθρο 33 παράγραφος 1 της οδηγίας (ΕΕ) 2016/798 του Ευρωπαϊκού Κοινοβουλίου και του Συμβουλίου
                  6
               , τα κράτη μέλη έπρεπε να έχουν θεσπίσει τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με τις σχετικές διατάξεις των οδηγιών έως τις 16 Ιουνίου 2019. Ωστόσο, σύμφωνα με το άρθρο 57 παράγραφος 2 της οδηγίας (ΕΕ) 2016/797 και με το άρθρο 33 παράγραφος 2 της οδηγίας (ΕΕ) 2016/798, τα κράτη μέλη είχαν τη δυνατότητα να παρατείνουν την περίοδο μεταφοράς στο εθνικό δίκαιο κατά ένα έτος.
            
         
         
            
               (2)Δεκαεπτά κράτη μέλη έχουν κοινοποιήσει στην Επιτροπή και στον Οργανισμό Σιδηροδρόμων της Ευρωπαϊκής Ένωσης (στο εξής: Οργανισμός) την παράταση της προθεσμίας μεταφοράς στο εθνικό δίκαιο των οδηγιών (ΕΕ) 2016/797 και (ΕΕ) 2016/798 έως τις 16 Ιουνίου 2020.
            
            
               (3)Λόγω της έκτακτης και απρόβλεπτης κατάστασης που προκλήθηκε από την έξαρση της νόσου COVID-19, ορισμένα από τα εν λόγω κράτη μέλη αντιμετωπίζουν δυσκολίες να ολοκληρώσουν τις νομοθετικές εργασίες εντός της δεδομένης προθεσμίας μεταφοράς στο εθνικό δίκαιο και, ως εκ τούτου, υπάρχει κίνδυνος να μην τηρήσουν την προθεσμία αυτή. Αυτό θα μπορούσε να δημιουργήσει νομική αβεβαιότητα για τον σιδηροδρομικό κλάδο, τις εθνικές αρχές και τον Οργανισμό όσον αφορά τη νομοθεσία που εφαρμόζεται για την ασφάλεια και τη διαλειτουργικότητα των σιδηροδρόμων. Η αδυναμία ορισμένων κρατών μελών να μεταφέρουν τις οδηγίες στο εθνικό τους δίκαιο λόγω της έξαρσης της νόσου COVID-19 έχει επιζήμιες συνέπειες για τον σιδηροδρομικό τομέα. 
            
            
               (4)Είναι σημαντικό να παρασχεθεί νομική σαφήνεια και ασφάλεια δικαίου στον κλάδο των σιδηροδρομικών μεταφορών, επιτρέποντας, κατά περίπτωση, στα κράτη μέλη να εξακολουθήσουν να εφαρμόζουν, από την 16η Ιουνίου 2020 και για περιορισμένο χρονικό διάστημα, την οδηγία 2004/49/ΕΚ του Ευρωπαϊκού Κοινοβουλίου και του Συμβουλίου
                  7
                και την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου
                  8
               . 
            
            
               (5)Καθώς η έξαρση της νόσου COVID-19 συνέπεσε με το τελικό στάδιο έγκρισης των μέτρων μεταφοράς στο εθνικό δίκαιο, τα κράτη μέλη θα πρέπει να έχουν στη διάθεσή τους πρόσθετη περίοδο τριών μηνών για να ολοκληρώσουν τη διαδικασία μεταφοράς στο εθνικό δίκαιο. 
            
            
               (6)Οι προθεσμίες μεταφοράς των οδηγιών (ΕΕ) 2016/797 και (ΕΕ) 2016/798 θα πρέπει να παραταθούν κατά τρεις μήνες, έως τις 16 Σεπτεμβρίου 2020. Οι ημερομηνίες κατάργησης της οδηγίας 2004/49/ΕΚ και της οδηγίας 2008/57/ΕΚ, όπως καθορίζονται στο άρθρο 58 της οδηγίας (ΕΕ) 2016/797 και στο άρθρο 34 της οδηγίας (ΕΕ) 2016/798, αντίστοιχα, θα πρέπει να προσαρμοστούν αναλόγως.
            
            
               (7)Βάσει της οδηγίας (ΕΕ) 2016/798 έχουν εκδοθεί ορισμένες κατ’ εξουσιοδότηση πράξεις που αντικατοπτρίζουν προηγούμενες προθεσμίες μεταφοράς στο εθνικό δίκαιο. Οι εν λόγω πράξεις πρέπει να ευθυγραμμιστούν με τη νέα προθεσμία μεταφοράς υπό τις παρούσες συνθήκες. Όταν επιτακτικοί λόγοι επείγουσας ανάγκης επιβάλλουν την τροποποίηση μιας κατ’ εξουσιοδότηση πράξης, θα πρέπει να προβλέπεται απλουστευμένη διαδικασία. 
            
            
               (8)Οι οδηγίες (ΕΕ) 2016/797 και (ΕΕ) 2016/798 θα πρέπει να τροποποιηθούν αναλόγως,
            
            
               (9)Η παρούσα οδηγία θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης, ώστε να εξασφαλιστεί η άμεση εφαρμογή των μέτρων που προβλέπει,
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Η οδηγία (ΕΕ) 2016/797 τροποποιείται ως εξής:
            
            
               1)στο άρθρο 57, παρεμβάλλεται η ακόλουθη παράγραφος 2α:
            
            
               «2α.   Τα κράτη μέλη που έχουν παρατείνει την περίοδο μεταφοράς στο εθνικό δίκαιο σύμφωνα με την παράγραφο 2, μπορούν να την παρατείνουν περαιτέρω έως τις [16 Σεπτεμβρίου 2020]. Τα μέτρα μεταφοράς στο εθνικό δίκαιο εφαρμόζονται από την ημερομηνία αυτή. Τα εν λόγω κράτη μέλη ενημερώνουν σχετικά τον Οργανισμό και την Επιτροπή το αργότερο μία ημέρα μετά την έναρξη ισχύος της οδηγίας (ΕΕ) 2020/... .»· 
            
            
               2)στο πρώτο εδάφιο του άρθρου 58: 
            
            
               η ημερομηνία «16 Ιουνίου 2020» αντικαθίσταται από την ημερομηνία «16 Σεπτεμβρίου 2020».
            
            
               Άρθρο 2
            
            
               Η οδηγία (ΕΕ) 2016/798 τροποποιείται ως εξής:
            
            
               1)παρεμβάλλεται το ακόλουθο άρθρο 6α:
            
            
               «Άρθρο 6a
            
            
               Ευθυγράμμιση των ΚΜΑ με τις αναθεωρημένες προθεσμίες
            
         
         
            
               Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 27 παράγραφος 7 για να ευθυγραμμιστούν οι ημερομηνίες εφαρμογής των κατ’ εξουσιοδότηση πράξεων που εκδίδονται σύμφωνα με το άρθρο 6 παράγραφος 6 με την προθεσμία μεταφοράς στο εθνικό δίκαιο που καθορίζεται στο άρθρο 33 παράγραφος 2α.»
            
            
               2)στο άρθρο 27, προστίθεται η ακόλουθη παράγραφος 7:
            
            
               «7. Κατά παρέκκλιση από τις παραγράφους 1 έως 6, η εξουσία έκδοσης κατ’ εξουσιοδότηση πράξεων σύμφωνα με το άρθρο 6α ανατίθεται στην Επιτροπή από την [ημερομηνία έναρξης ισχύος της οδηγίας (ΕΕ) 2020/...] έως τις [16 Σεπτεμβρίου 2020]. Εφαρμόζεται η διαδικασία του άρθρου 27α.»
            
            
               3)στο άρθρο 27, προστίθεται η ακόλουθη παράγραφος 8:
            
            
               «8. Κατά παρέκκλιση από τις παραγράφους 2 έως 6 και με την επιφύλαξη της παραγράφου 7, όταν το επιβάλλουν επιτακτικοί λόγοι επείγοντος, εφαρμόζεται η διαδικασία του άρθρου 27α στις κατ’ εξουσιοδότηση πράξεις που εκδίδονται σύμφωνα με το παρόν άρθρο.»
            
            
               4)παρεμβάλλεται το ακόλουθο άρθρο 27α:
            
            
               «Άρθρο 27a
            
            
               Διαδικασία επείγοντος 
            
            
               1.Οι κατ’ εξουσιοδότηση πράξεις που εκδίδονται σύμφωνα με το παρόν άρθρο αρχίζουν να ισχύουν αμέσως και εφαρμόζονται εφόσον δεν έχει διατυπωθεί αντίρρηση σύμφωνα με την παράγραφο 3. 
            
            
               2.Μόλις η Επιτροπή εκδώσει κατ’ εξουσιοδότηση πράξη σύμφωνα με το παρόν άρθρο, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο και αναφέρει τους λόγους για τους οποίους γίνεται χρήση της διαδικασίας επείγοντος. 
            
            
               3.Το Ευρωπαϊκό Κοινοβούλιο ή το Συμβούλιο δύνανται να προβάλλουν αντιρρήσεις κατά της κατ’ εξουσιοδότηση πράξης με τη διαδικασία του άρθρου 27 παράγραφος 6. Στην περίπτωση αυτή, η Επιτροπή καταργεί την πράξη αμέσως μόλις της κοινοποιηθεί η περί αντιρρήσεων απόφαση του Ευρωπαϊκού Κοινοβουλίου ή του Συμβουλίου.»
            
            
               5)στο άρθρο 33 παρεμβάλλεται η ακόλουθη παράγραφος 2α:
            
            
               «2α.Τα κράτη μέλη που έχουν παρατείνει την περίοδο μεταφοράς στο εθνικό δίκαιο σύμφωνα με την παράγραφο 2, μπορούν να την παρατείνουν περαιτέρω έως τις [16 Σεπτεμβρίου 2020]. Τα μέτρα μεταφοράς στο εθνικό δίκαιο εφαρμόζονται από την ημερομηνία αυτή. Τα εν λόγω κράτη μέλη ενημερώνουν σχετικά τον Οργανισμό και την Επιτροπή το αργότερο μία ημέρα μετά την έναρξη ισχύος της οδηγίας (ΕΕ) 2020/... .»
            
            
               6)στο πρώτο εδάφιο του άρθρου 34: 
            
            
               η ημερομηνία «16 Ιουνίου 2020» αντικαθίσταται από την ημερομηνία «16 Σεπτεμβρίου 2020».
            
            
               Άρθρο 3
            
            
               Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
         
         
            
               
                  Για το Ευρωπαϊκό Κοινοβούλιο
                        
                        
                        Για το Συμβούλιο
               
               
                  Ο Πρόεδρος
                        
                        
                        Ο Πρόεδρος
               
            
         
         
            
                  
                     (1)
                  
                        Άρθρο 57 της οδηγίας (ΕΕ) 2016/797 σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης και άρθρο 33 της οδηγίας (ΕΕ) 2016/798 για την ασφάλεια των σιδηροδρόμων.
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2018/761 της Επιτροπής, της 16ης Φεβρουαρίου 2018, σχετικά με τον καθορισμό κοινών μεθόδων ασφάλειας για την εποπτεία από τις εθνικές αρχές ασφάλειας μετά την έκδοση ενιαίου πιστοποιητικού ασφάλειας ή έγκρισης ασφάλειας σύμφωνα με την οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου και με την κατάργηση του κανονισμού (ΕΕ) αριθ. 1077/2012 της Επιτροπής (ΕΕ L 129 της 25.5.2018, σ. 16).Κατ’ εξουσιοδότηση κανονισμός (ΕΕ) 2018/762 της Επιτροπής, της 8ης Μαρτίου 2018, για τον καθορισμό κοινών μεθόδων ασφάλειας σχετικά με τις απαιτήσεις για το σύστημα διαχείρισης της ασφάλειας σύμφωνα με την οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου και για την κατάργηση των κανονισμών της Επιτροπής (ΕΕ) αριθ. 1158/2010 και (ΕΕ) αριθ. 1169/2010 (ΕΕ L 129 της 25.5.2018, σ. 26).
               
               
                  
                     (3)
                  
                        ΕΕ C  της , σ. .
               
               
                  
                     (4)
                  
                        ΕΕ C  της , σ. .
               
               
                  
                     (5)
                  
                        Οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (αναδιατύπωση), (ΕΕ L 138 της 26.5.2016, σ. 44).
               
               
                  
                     (6)
                  
                        Οδηγία (EE) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (αναδιατύπωση), (ΕΕ L 138 της 26.5.2016, σ. 102).
               
               
                  
                     (7)
                  
                        Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (Οδηγία για την ασφάλεια των σιδηροδρόμων) (ΕΕ L 164 της 30.4.2004, σ. 44).
               
               
                  
                     (8)
                  
                        Οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (ΕΕ L 191 της 18.7.2008, σ. 1)